ગીતાકાર જ્ઞાનીનું એક બહુ વિશિષ્ટ લક્ષણ દર્શાવે છે, "અરતિ જનસંસદિ". જે ટોળાશાહીથી ન દોરાય તે જ્ઞાની! સામૂહિક વલણથી દોરવાઇ જવાને બદલે પોતાની વિવેકબુદ્ધિ ખીલવે તે જ્ઞાની! માનવ સભ્યતાના વિકાસપથ પર આવાં અસંખ્ય ઉદાહરણો મળી આવશે કે જેઓએ સાંપ્રત પ્રવાહ સામે તરવાની હામ કેળવી હોય. પોતાના સુખ સગવડોને દાવ પર લગાડીને તેમણે નવા જીવનમૂલ્યો ખોળી કાઢ્યા છે. જેને પરિણામે માનવ જીવન સમૃદ્ધ બન્યું છે!